Prof. dr Danka Purić

Prof. dr Oliver Tošković (predsednik komisije)

Prof. dr Dejan Pajić

Beograd, 27. 02. 2025.

**IZBORNOM VEĆU FILOZOFSKOG FAKULTETA U BEOGRADU**

Odlukom Izbornog veća Filozofskog fakulteta u Beogradu od 20.12.2024. godine izabrani smo u komisiju za pripremu referata o kandidatima za izbor u zvanje asistenta za užu naučnu oblast OPŠTA PSIHOLOGIJA – težište istraživanja Metodologija psiholoških istraživanja, sa 30% radnog vremena na određeno vreme u trajanju od 3 godine.

Na konkurs objavljen u Oglasnim novinama Nacionalne službe za zapošljavanje »Poslovi« od 15.01.2025. godine prijavio se jedan kandidat:

- Emir Demić, psiholog i doktorant na Filozofskom fakultetu Univerziteta u Beogradu;

Nakon pregleda dokumentacije i radova koje je kandidat priložio, podnosimo Izbornom veću Filozofskog fakulteta u Beogradu sledeći

# **REFERAT**

Kandidat: **Emir H. Demić**

**Biografski podaci:**

Emir Demić je osnovne studije psihologije završio na Filozofskom fakultetu Univerziteta u Beogradu 2019. godine, sa prosečnom ocenom 9,64. Master studije iz istraživačke psihologije je završio na istom fakultetu 2022. godine sa prosečnom ocenom 9,8. Trenutno je kandidat na doktorskim studijama na istom fakultetu, gde istraživanja sprovodi pod mentorstvom prof. dr Kaje Damnjanović.

Glavne oblasti istraživanja i profesionalnog interesovanja obuhvataju rezonovanje, kratkoročno pamćenje, statističko programiranje i metodologiju naučnih istraživanja. Tokom studija je prošao dodatnu obuku iz programiranja, mašinskog učenja i neuronskih mreža, čime je stekao primenljiva znanja za rad na kompleksnim istraživačkim projektima. Praktično iskustvo je stekao kroz istraživačku praksu u Laboratoriji za eksperimentalnu psihologiju Filozofskog fakulteta Univerziteta u Beogradu, pod mentorstvom prof. dr Olivera Toškovića. Takođe, deo prakse je obavio na Corpus Christi koledžu Univerziteta u Kembridžu, gde je sarađivao sa prof. dr Kaijem Ruđerijem na projektima iz oblasti donošenja odluka. U industriji radi kao specijalista za obradu podataka u oblasti ljudskih resursa u organizaciji Culture Amp. U okviru ove uloge pruža analitičku podršku u donošenju strateških odluka vezanih za osipanje zaposlenih i osiguravanje jednakosti plata među različitim demografskim grupama.

**Naučne publikacije:**

Emir Demić je u dosadašnjoj karijeri objavio tri rada u međunarodnim časopisima kategorije M20 i to jedan u kateogoriji M21a, jedan u kategoriji M22 i jedan u kategoriji M23. Pored toga, objavio je poglavlje u monografiji međunarodnog značaja (M14) i u monografiji istaknutog međunarodnog značaja (M13), kao i jedno saopštenje na međunarodnoj konferenciji (M34). Na dva od objavljenih radova je potpisano više od 7 autora, te je, u skladu sa važećem *Pravilnikom o postupku, načinu vrednovanja i kvantitativnom iskazivanju naučnoistraživačkih rezultata istraživača,* broj poena korigovan prema broju autora. U zbiru, Emir Demić ima 17.67 M poena, citiran je 335 puta uz indekse uticaja H=2 i i10=1.

U radu **Zanemarivanje osnovne stope** autori navode da ovaj fenomen predstavlja tendenciju ljudi da zanemaruju informaciju o osnovnim stopama u korist dijagnostičke informacije u kontekstu kategorizacije entiteta, što vodi greškama u rezonovanju u situacijama eksplicitnog ili implicitnog prisustva oba tipa informacija. U uvodnom delu rada opisan je fenomen i način određivanja normativno tačnog odgovora, a potom i metodologija ispitivanja fenomena. Nakon toga navode neke od značajnijih nalaza o zanemarivanju osnovne stope u okvirima neuronauka, individualnih razlika, kao i polju izučavanja kognitivnog konflikta. U završnom delu predstavljaju najznačajnija objašnjenja ovog fenomena – objašnjenje u terminima heuristike reprezentativnosti, apstraktnosti informacije, relevantnosti informacije i dualnih procesa. Ukratko se razmatra i istraživačka perspektiva koja je suprotstavljena pretpostavci da ovaj fenomen predstavlja karakteristiku ljudskog rezonovanja.

U radu **The Impact of Gender, Seniority, Knowledge and Interest on Attitudes to Artificial Intelligence** autori ispituju stavove studenata prema veštačkoj inteligenciji, kao i njihovo interesovanje i znanje o njoj. Oni koriste prilagođenu verziju istraživanja Pev Research Center-a kako bi istražili efekte pola i studentskog staža na stavove prema veštačkoj inteligenciji uopšte i u specifičnim situacijama kao što je prepoznavanje lica. Takođe, autori su ispitali da li znanje o veštačkoj inteligenciji i interesovanje za nju mogu poslužiti za predviđanje stavova izvan efekata studentskog staža i pola. Nalazi pokazuju da muškarci prijavljuju veće interesovanje za veštačku inteligenciju od žena, ali imaju slično znanje i opšte stavove kao i žene. Studenti viših nivoa studija posedovali su više znanja o veštačkoj inteligenciji u poređenju sa brucošima, ali slične stavove prema veštačkoj inteligenciji uopšte i u specifičnim oblastima. Interesovanje za veštačku inteligenciju se pojavilo kao značajan prediktor opštih stavova prema veštačkoj inteligenciji i u specifičnim oblastima, što sugeriše da povećano interesovanje korelira sa pozitivnijim stavovima.

U radu **Veštačka inteligencija za otkrivanje lažnih vesti na socijalnim medijima - ispitivanje stavova** autori proučavaju stavove studenata o primeni veštačke inteligencije na društvenim mrežama, s posebnim osvrtom na otkrivanje lažnih vesti. Pored toga, ispituju razlike između starijih i mlađih studenata u njihovim odgovorima. Rezultati ukazuju na ograničenu upućenost studenata u ovu vrstu programa, čime se nameće potreba za obrađivanjem ovih tema u budućim univerzitetskim nastavnim planovima. Veći broj studenata smatra da su algoritmi veštačke inteligencije za otkrivanje lažnih vesti korisni za društvo u odnosu na one koji smatraju suprotno. Rezultati ukazuju da postoji zabrinutost u pogledu moguće zloupotrebe ovih tehnologija i njihovog uticaja na slobodu govora, stoga se ističe potreba za nepristrasnim nadzorom i regulativom. Istraživanje je pokazalo da su studenti svesni prednosti i ograničenja primene veštačke inteligencije na društvenim mrežama, a stariji studenti pokazuju veću otvorenost prema tim programima.

U radu (poglavlju u monografiji) **Education and behavior** autori navode da je obrazovanje ključni resurs za održiv ekonomski razvoj i društvenu koheziju. Oni smatraju da bi politike usmerene na poboljšanje obrazovanja mogle imati pozitivan uticaj i daleko izvan učionica, posebno imajući u vidu da su poboljšani obrazovni rezultati povezani sa većim blagostanjem.U tekstu se navodi niz bihejvioralnih uvida koji se bave aktuelnim izazovima u nastavi i učenju. Kroz teorijska razmatranja autori ispituju intervencije koje bi mogle da ublaže korozivne efekte nejednakosti i osiguraju glatkije tranzicije kroz različite obrazovne faze. Fokusiraju se na različite pristupe za unapređenje obrazovne prakse, kao što je pružanje podsticaja i podsticanje motivacije, koji bi mogli imati značajne implikacije na obrazovnu politiku.

U radu **Replicating patterns of prospect theory for decision under risk** se polazi od toga da iako značajni dokazi podržavaju teoriju izgleda, u mnogim studijama nije došlo do replikacije osnovnih nalaza. Kao odgovor, autori direktno testiraju osnovne nalaze i pristupe teorije izgleda u multinacionalnoj studiji (n = 4,098 učesnika, 19 zemalja, 13a jezika), prilagođavajući stimuluse lokalnim valutama. Stimulisni set se sastojao od velikog broja stavki (zadataka odlučivanja), a rezultati su se ponovili za 94% stavki, uz izvesno slabljenje efekata. Dvanaest od 13 teorijskih kontrasta je replicirano, sa 100% replikacijom u nekim zemljama. Heterogenost između zemalja i intra-individualne varijacije ističu značajne puteve za buduće teorije i primenu.

U radu **Phonological similarity effect in Serbian language: checking the retrieval cues hypothesis** autori se bave efektom fonološke sličnosti, u okviru koga se trenutno serijsko prisećanje pogoršava sa povećanjem fonološke sličnosti slova u nizu. Ovaj efekat se javlja i u sekvencama koje se sastoje i od sličnih i od različitih slova – iako se greške javljaju na sličnim, a ne na različitim slovima. Jedno verovatno objašnjenje je da znakovi za izvlačenje sličnih slova nisu dovoljno diskriminativni pa bi se očekivalo da ima više grešaka u pamćenju sličnih pisama. Štaviše, prethodna istraživanja su sugerisala da međusobno slična slova ne mogu biti znakovi za izvlačenje različitih slova. Autori su u ovoj studiji postavili cilj da istraže hipotezu o znacima za izvlačenje tako što će ojačati veze između znakova za izvlačenje i sličnih slova i ispitati da li se u toj situaciji smanjio broj grešaka. U eksperimentu je ukupno 20 učesnika pokušalo je da se seti sekvence od šest slova po redosledu prezentacije, a varirana su dva faktora: vrsta sekvence (šest nivoa) i vrsta prezentacije (predstavljanje slova u parovima i sukcesivno). Prema hipotezi o znakovima za izvlačenje, očekivano je manje grešaka u međusobno različitim nego u međusobno sličnim sekvencama slova, u svim tipovima prezentacije. Rezultati pokazuju značajan efekat tipa niza, tipa prezentacije i njihove interakcije. Dobijeni efekti podržavaju hipotezu o znakovima za izvlačenje i tvrdnju da međusobno slična slova ne mogu biti znakovi za izvlačenje različitih slova.

**Nastavne aktivnosti i pedagoški rad:**

Kao što je pomenuto, Emir Demić je radio kao demonstrator na Filozofskom fakultetu u Beogradu, u Laboratoriji za eksperimentalnu psihologiju, baveći se temama iz oblasti psihologije opažanja i donošenja odluka. Takođe, deo prakse i demonstrature je obavio na Corpus Christi koledžu Univerziteta u Kembridžu, radeći na projektima iz oblasti donošenja odluka.

Kandidat navodi da je prošao dodatnu obuku iz programiranja, mašinskog učenja i neuronskih mreža, što je koristan alat za rad sa podacima kojima psiholozi danas raspolažu. U skladu sa tim, trenutno i radi kao specijalista za obradu podataka u oblasti ljudskih resursa, pružajući analitičku podršku u donošenju strateških odluka vezanih za osipanje zaposlenih i osiguravanje jednakosti plata.

U skladu sa važećim *Pravilnikom o minimalnim uslovima za sticanje zvanja nastavnika na Univerzitetu u Beogradu* i *Izmenama i dopunama* istog *Pravilnika*, a sa važećim *Pravilnikom o postupku, načinu vrednovanja i kvantitativnom iskazivanju naučnoistraživačkih rezultata istraživača*, kao i u skladu sa *Pravilima o bližim uslovima za izbor nastavnika i saradnika Filozofskog fakulteta u Beogradu* Kadrovske komisije Filozofskog fakulteta Univerziteta u Beogradu, kandidat **ispunjava** uslove za izbor u zvanje asistenta na Filozofskom fakultetu Univerziteta u Beogradu.

Na osnovu svega iznetog Komisija je jednoglasno donela ovaj

# **ZAKLJUČAK**

Jedini prijavljeni kandidat, **Emir Demić, ispunjava** uslove za izbor u zvanje asistenta za užu naučnu oblast OPŠTA PSIHOLOGIJA – težište istraživanja Metodologija psiholoških istraživanja. Takođe, kandidat pokazuje izuzetnu naučnu produkciju, uz veliki broj radova u visoko rangiranim međunarodnim časopisima. Pored toga, kandidat se dodatno usavršavao upravo u oblastima obrade podataka, prolazeći obuke iz programiranja, mašinskog učenja i neuronskih mreža.

Što se tiče uspeha tokom studija, kandidat takođe pokazuje izuzetno visok uspeh, uz prosečnu ocenu od 9.64 na osnovnim i 9.8 na master studijama. Prosečan uspeh na oba nivoa studija iznosi 9.72.

Sumirajući prethodno iznesene argumente, na osnovu broja objavljenih radova i njihovog kvaliteta, ukupnog dosadašnjeg naučnog i nastavnog rada i proseka na studijama, predlažemo Izbornom veću Filozofskog fakulteta u Beogradu da se **Emir Demić izabere** u zvanje asistenta za užu naučnu oblast OPŠTA PSIHOLOGIJA – težište istraživanja Metodologija psiholoških istraživanja.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Danka Purić,

Odeljenje za psihologiju, Filozofski fakultet, Univerzitet u Beogradu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Oliver Tošković,

Odeljenje za psihologiju, Filozofski fakultet, Univerzitet u Beogradu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Dejan Pajić,

Odsek za psihologiju, Filozofski fakultet, Univerzitet u Novom Sadu

PRILOG 1: naučne publikacije i njhovo bodovanje po M kategorijama, uz korekciju prema broju autora za kandidata Emira Demića

|  |  |  |  |  |
| --- | --- | --- | --- | --- |
| **RADOVI U ČASOPISIMA** | M | bodovi | autora | korigovano (br. autora) |
| Demić, E. (2024). Zanemarivanje osnovne stope. In K. Damnjanović (Ed.), *Zbirka kognitivnih pristrasnosti i pogrešaka* (pp. 181-196). Heliks. doi: https://doi.org/10.31212/kogn.prist.2024.demi.09 | 14 | 5 | 1 | 5 |
| Kovačević, A., & Demić, E. (2024). The Impact of Gender, Seniority, Knowledge and Interest on Attitudes to Artificial Intelligence. *IEEE Access 12*, 129765-129775. doi: 10.1109/ACCESS.2024.3454801 | 22 | 5 | 2 | 5 |
| Kovačević, A., & Demić, E. (2023). Veštačka inteligencija za otkrivanje lažnih vesti na socijalnim medijima - ispitivanje stavova. *Međunarodni problemi* *75*(4), 685-710. doi: https://doi.org/10.2298/MEDJP2304685K | 23 | 3 | 2 | 3 |
| Robinson, C. D., Andersen, T. L., Davison, C., Demić, E., Evans, H., Mascarenhas, M.F., … & Ruggeri, K. (2021). Education and behavior. In K. Ruggeri (Ed.), *Psychology and Behavioral Economics* (pp. 130-156). Routledge. doi: https://doi.org/10.4324/9781003181873 | 14 | 5 | 12 | 2.5 |
| Ruggeri, K., Alí, S., Berge, M. L., Bertoldo, G., Bjørndal, L. D., Cortijos-Bernabeu, A., Davison, C., Demić, E., … & Folke, T. (2020). Replicating patterns of prospect theory for decision under risk. *Nature Human Behaviour, 4*(6), 622-633. doi: https://doi.org/10.1038/s41562-020-0886-x | 21a | 10 | 32 | 1.67 |
|  |  |  |  |  |
| **APSTRAKTI SA KONFERENCIJA** |  |  |  |  |
| Demić, E., Avramović, A., & Šimonović, M. (2019). Phonological similarity effect in Serbian language: checking the retrieval cues hypothesis. *Empirical Studies in Psychology* (conference paper). | 34 | 0.5 | 3 | 0.5 |