## НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У БЕОГРАДУ

Изабрани одлуком овог Већа на његовој редовној седници одржаној 19-20. 12. 2024. године у комисију за припрему реферата за оцену и одбрану докторске дисертације кандидата мср Ане Шуменковић, докторандкиње на Одељењу за класичне науке Филозофског факултета Универзитета у Београду, под насловом *Римска религија као аргументативно средство у Цицероновом беседништву*, подносимо Већу следећи

## **ИЗВЕШТАЈ**

## О С Н О В Н И П О Д А Ц И О К А Н Д И Д А Т У И Д И С Е Р Т А Ц И Ј И

Ана Љ. Шуменковић рођена је 30. децембра 1987. године у Београду. Основну школу и Филолошку гимназију завршила је у родном граду. Од 2006. похађала је и завршила основне и мастер студије на Одељењу за класичне науке Филозофског факултета Универзитета у Београду. Године 2017. уписала је докторске студије на истом одељењу Филозофског факултета Универзитета у Београду. Објавила је више научних радова и учествовала на научним скуповима.

У коаутортву са проф. др Горданом Маричићем, објавила је „Три српска превода почетних стихова Хомерове Илијаде: Милош Н. Ђурић, Скендер Куленовић и Александар Гаталица“ (*Антика као инспирација и предмет истраживања кроз миленије: зборник радова*, Друштво за античке студије Србије, Београд, 2017, стр. 154-164), као и „Војислав Илић и Овидије: класициста и његова инспирација“ (*Зборник Матице српске за класичне студије*, Матица српска, Нови Сад, 2015, стр. 167-181). Са проф. др Горданом Маричићем урадила је и редактуру превода *Одбране Сократове* Косте Лозанића (ННК Интернационал, Београд, 2016). Самостално је објавила научни рад под називом „Улога Јупитера у аргументативном систему Цицеронових беседа“ (*Весник правне историје*, год. 2, бр. 2, 2021), који је произашао из њеног саопштења на научном скупу *Iustoria*, одржаном 2021. године на Правном факултету Универзитета у Београду, а њен научни рад *Doctors on Trials: The Physician as a Witness in Demosthenes*’ *Oration Contra Cononem* jе прихваћен за објављивање и биће објављен у часопису *Belgrade Philosophical Annual* за 2025. годину. Говори енглески и руски језик, а служи се француским, шпанским и новогрчким језиком.

2. П Р Е Д М Е Т И Ц И Љ Д И С Е Р Т А Ц И Ј Е

Докторска дисертација Ане Шуменковић посвећена је филолошкој анализи Цицеронове употребе религијске аргументације у целом корпусу његових беседа.

Непосредан циљ спроведеног истраживања био је да се открију начини на које је Цицерон дате елементе уносио у своје беседе, те и намере које су иза такве одлуке стајале. Посредан циљ је да се, по обављеном истраживању, макар скромно допринесе бољем разумевању различитих функција и разнородних утицаја које је религија имала на јавни живот у Риму у I веку п.н.е.

3. О С Н О В Н Е Х И П О Т Е З Е

Спроведено истраживање почива на две основне хипотезе:

1. Прва. Цицерон користи римску религију као аргументативно средство током целе своје каријере, прилагођавајући га одређеном контексту – циљу, аудиторију, датом историјском тренутку.
2. Друга. При проучавању религијске аргументације у Цицероновим беседама од велике помоћи, у методолошком смислу, могу бити теорије о личном идентитету и социјалном груписању.

4. К Р А Т А К О П И С С А Д Р Ж А Ј А Д И С Е Р Т А Ц И Ј Е

Докторска дисертација кандидаткиње Ане Шуменковић укупног је обима од 286 страница, укључујући уводно поглавље, два средишња поглавља, закључак, Аddenda, изворе и секундарну литературу:

1. **Увод** се састоји од следећих потпоглавља: I. *Уводна реч* (стр. 3), I.1 *Религија као један од темеља римског друштва* (стр. 4-15), I.2 *Цицеронови хеленски модели и његов „идеални државник”* (стр. 16-25), I.3 *Преглед Цицеронове беседничке каријере* (стр. 26-30), I.4 *Теорије о личном идентитету и социјалном груписању* (стр. 31-36).
2. **Цицеронов тројни систем политичких персона** састојисе од три главна потпоглавља: II.1 *Цицерон у борби против сила зла* (стр. 41-76), II.2 *Цицерон као заштитник Рима* (стр. 77-113), II.3 *Цицерон као савесни римски грађанин* (стр. 114-159).
3. **Цицеронов однос према непријатељима** састојисе од два главна потпоглавља: III.1 *Преступници* (стр. 162-196), III.2 *Диктатори* (стр. 197-234).
4. **Закључак** (стр. 235-242).
5. **Addenda** (стр. 243-262).
6. **Извори** (стр. 264-269).
7. **Секундарна литература** (стр. 271-286).

5. САДРЖАЈ ПО ПОГЛАВЉИМА

1. На почетку првог поглавља, у *Уводној речи* најпре су изнесени циљ, основне хипотезе, као и оно што неће моћи да буде обухваћено овим истраживањем. Потом, у потпоглављу I.1 *Религија као један од темеља римског друштва* кандидаткиња се бави значајем који је религија имала у друштву старога Рима у последњим деценијама Републике. Ана Шуменковић аргументовано показује да је, упркос неким тумачењима да је богобојажљивост у датом периоду готово сасвим нестала, а да су римски храмови често били напуштени, римска религија и даље играла важну улогу и у јавној и у приватној сфери Римљана. У потпоглављу I.2 *Цицеронови хеленски модели и његов „идеални државник”* излаже се коликом и каквом је утицају Цицерон био изложен, кад су у питању хеленски аутори, како беседници, тако и филозофи. Кандидаткиња успешно изналази многобројне, међусобно испреплетане нити хеленске културе, којима је прожето цело Цицероново, жанровски разнородно, дело. Затим, у потпоглављу I.3 *Преглед Цицеронове беседничке каријере* даје се згуснут, али садржајан преглед Цицеронове беседничке каријере, у функцији бољег разумевања садржаја, који ће бити изложен у наредним поглављима. Напослетку, у потпоглављу I.4 *Теорије о личном идентитету и социјалном груписању* Ана Шуменковић излаже извесне античке и модерне теорије о личном идентитету, уз елементе теоријског разматрања о социјалном груписању, које врло успешно уклапа са Цицероновом поделом на психо-социјалне улоге (лат. personae). Ово потпоглавље послужиће као теоријско-методолошки рам, у оквиру којег ће кандидаткиња, прилагодивши га претходно свом корпусу и циљу истраживања, извести разврставање религијске аргументације у Цицероновом беседништву.
2. Поглавље *Цицеронов тројни систем политичких персона*представља централно поглавље у оквиру ове докторске дисертације. Ана Шуменковић је подробном филолошком анализом утврдила да се Цицеронова употреба римске религије као аргументативног средства може сагледати на три нивоа и свакоме од њих посветила је посебно потпоглавље. У потпоглављу II.1 *Цицерон у борби против сила зла* кандидаткиња показује да се Цицерон представљао као неустрашиви борац против сила зла током читаве своје каријере, у чак 18 беседа, од беседе *Pro Publio Quinctio* с почетка каријере до његових *Филипика*, изговорених пред крај живота. При том, у Цицероновој аргументацији религијски елементи су готово увек имали важну, а каткад и пресудну улогу. Потом, у потпоглављу II.2 *Цицерон као заштитник Рима* Ана Шуменковић аргументује да је Цицерон себе приказивао на овај други начин у преломним тренуцима своје каријере, али само до 50.-тих година. Последња беседа у којој је религијска аргументација била прожета Цицероновом персоном заштитника јесте *In Pisonem*. На крају, у потпоглављу II.3 *Цицерон као савесни римски грађанин* разматра се и трећа Цицеронова персона, која се јавља у беседама са религијском аргументацијом. Најзначајнија одлика беседа које спадају у дату категорију јесте њихова разнородност аудиторијума којима су биле намењене – оне су држане и пред Сенатом, и пред народом, и на суду, и пред Цезаром. Упркос датој разнородности, беседе из ове групе ипак везује специфично, Цицероново повезивање религијских елемената у аргументацији са изврсно омеђеним беседниковим огледалом у којем самог себе види као узорног, савесног, одговорног римског грађанина.
3. Оно што је изложено у другом поглављу не би било комплетно без својеврсне аргументативне антитезе – Цицероновог приказа његових и/или државних непријатеља. Тако је поглавље *Цицеронов однос према непријатељима* подељено на два потпоглавља (III.1 *Преступници*, III.2 *Диктатори*), која пружају одговор на питање како је Цицерон портретисао, с једне стране, своје политичке непријатеље – Вера, Катилину, Клодија, што је Ана Шуменковић детаљно анализирала у потпоглављу III.1 *Преступници*, и, с друге стране, непријатеље државног поретка – диктатора Сулу и његове људе, Цезара и Марка Антонија, што је приказано у потпоглављу III.2 *Диктатори*. Од наведених личности из друге групе Цицерон је прави јавни, политички сукоб имао само са Марком Антонијем, што је, на крају, платио главом.
4. У *Закључку* кандидаткиња сумира све што је у претходним поглављима детаљно образложено, те покушава да продре у разлоге који су Цицерона нагнали да следи тако комплексне аргументативне нити и правце, повезујући религијске елементе са друштвеним и психо-социјалним контекстом. Главно објашњење Цицеронове разгранате религијско-политичке аргументативне мреже Ана Шуменковић види у томе што је беседник целог живота покушавао да надомести чињеницу да је у римској политици стартовао као *homo novus*, припадник витешког сталежа, те да се није могао ослонити на многе друге елементе личног (и породичног) ауторитета (*auctoritas*), који су, по дефиницји, били доступни осталим припадницима сенаторског сталежа.
5. О С Т В А Р Е Н И Р Е З У Л Т А Т И И Н А У Ч Н И Д О П Р И Н О С Д И С Е Р Т А Ц И Ј Е

Након детаљне анализе целог Цицероновог беседничког корпуса кандидаткиња је потврдила обе хипотезе, којима је започела своје истраживање. Дакле, кандидаткиња је закључила да је Цицерон користио римску религију као аргументативно средство током целе своје каријере, прилагођавајући га датом ситуационом и историјском контексту, а при проучавању његове религијске аргументације од велике помоћи биле су теорије о личном идентитету и социјалном груписању. Кандидаткиња је врло успешно повезала постулате античке беседничке аргументације, античке и новије теорије о личном идентитету и социјалном груписању, те Цицеронову реторску четвороугаону мрежу тзв. улога (personae), да би на крају створила потпуно нови методолошки оквир са тројним системом Цицеронових политиких персона.

1. З А К Љ У Ч А К

Закључак ове комисије гласи да је Ана Шуменковић својом докторском дисертацијом остварила постављене циљеве, испитала и доказала своје две основне хипотезе, те пружила несумњив научни допринос, чиме су се стекли сви услови да јој се одобри јавна одбрана дисертације.

У Београду, 21. фебруара 2025. Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Александар Лома, председник комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Борис Пендељ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Весна Димовска

Филозофски факултет Универзитета „Св. Ћирило и Методије“ у Скопљу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Нина Кршљанин

Универзитет у Београду – Правни факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Доц. др Ана Елаковић Ненадовић

Универзитет у Београду – Филолошки факултет